b'\n_START_ARTICLE_\nBenejam\n_START_SECTION_\nBiografia\n_START_PARAGRAPH_\nMar\xc3\xad Benejam i Ferrer, neix a Ciutadella a l\'illa de Menorca el 26 de gener 1890 i mor a Barcelona el 19 de gener de 1975._NEWLINE_El nom de Mar\xc3\xad, segons explica el periodista Josep Maria Cadena, li va posar el padr\xc3\xad de baptisme, quan es va confondre i es va pensar que era el sant del dia que havia nascut, quan en realitat era la fulla del dia anterior del calendari, la que va agafar com a refer\xc3\xa8ncia del sant. El seu pare treballava a la ind\xc3\xbastria del cal\xc3\xa7at, era former. Despr\xc3\xa9s del conflicte de Cuba el sector del cal\xc3\xa7at se\'n va ressentir, i tota la fam\xc3\xadlia es va traslladar a Barcelona, el 1897, en aquesta ciutat el seu pare va fer de rellotger._NEWLINE_ _NEWLINE_Des dels 7 anys d\'edat i durant la resta de la seva vida resid\xc3\xad a Barcelona, on es form\xc3\xa0, assistint a l\'Acad\xc3\xa8mia de Manuel Alzamora. Posteriorment abandon\xc3\xa0 el dibuix; nom\xc3\xa9s vers el 1946 torn\xc3\xa0 a cultivar-lo ass\xc3\xadduament. Des d\'aquest any i fins al 1971 estigu\xc3\xa9 consagrat a les seves s\xc3\xa8ries d\'historietes, molt populars des dels seus inicis. Amb un estil senzill i parc, en les ant\xc3\xadpodes del seu contemporani Ricard Opisso, ressaltava els trets caricaturescs dels seus personatges i llurs reaccions davant del m\xc3\xb3n exterior. Treball\xc3\xa0 amb el guionista Carles Bech, el qual donava una fidel interpretaci\xc3\xb3 a les seves historietes, en l\xc3\xadnies generals creadores d\'una vertadera escola dintre del dibuix humor\xc3\xadstic espanyol. Tamb\xc3\xa9 feu dibuixos publicitaris i il\xc2\xb7lustr\xc3\xa0 llibres infantils abans de dedicar-se per sencer a la historieta._NEWLINE_Benejam, \xc3\xa9s probablement un dels dibuixants de c\xc3\xb2mics m\xc3\xa9s destacats del c\xc3\xb2mic d\'humor de la postguerra. Per d\'altra banda \xc3\xa9s una de les animes de la revista TBO. A m\xc3\xa9s a m\xc3\xa9s de TBO, tamb\xc3\xa9 va dibuixar per altres revistes, entre elles; Pocholo, Cigronet, Perra Gorda, KKO, Nicol\xc3\xa1s, La Risa, Altaya i per a Joaqu\xc3\xadn Buigas, editor de TBO, a les publicacions, S o Floreal suplement dedicat a L\'Escola Nova Unificada de Catalunya, editada a l\'\xc3\xa8poca de la Rep\xc3\xbablica. Per aquest fet va ser represaliat despr\xc3\xa9s de la Guerra Civil. _NEWLINE_Per la revista TBO hi va crear els personatges; Meliton Perez, Eustaquio Morcill\xc3\xb3n o la Familia Ulises aquesta s\xc3\xa8rie la va dibuixar fins que a l\'edat de 80 anys va patir una emb\xc3\xb2lia i va deixar la s\xc3\xa8rie en mans del dibuixant i col\xc2\xb7laborador de la revista TBO, Josep Maria Blanco Ibarz, m\xc3\xa9s conegut amb el nom art\xc3\xadstic de Blanco. L\'emb\xc3\xb2lia que va patir Benejam, el va obligar a retirar-se del dibuix, va morir el 19 de gener de 1975, a l\'edat de 85 anys. _NEWLINE_Signava amb el nom art\xc3\xadstic de Benejam per\xc3\xb2 tamb\xc3\xa9 com a Marino, Ferrer (el seu segon cognom), o ap\xc3\xb2copes com Rino o Bene.\n_START_SECTION_\nPersonatges\n_START_PARAGRAPH_\nLa Familia Ulises(personatge). Es va publicar per primera vegada el 1944, amb guions de Joaquim Buigas, Don Ulises, Do\xc3\xb1a Sinforosa, la senyora Filomena, Lol\xc3\xadn, Poicarpito, Merceditas i el gosset Tresski, conformaven des de la contraportada de la revista TBO, un retrat amb una c\xc3\xa0rrega de cr\xc3\xadtica de les aspiracions, alegries i trag\xc3\xa8dies d\'una fam\xc3\xadlia de la classe mitjana espanyola durant el franquisme. Aquesta fam\xc3\xadlia \xc3\xa9s un retrat fidedigne de la mentalitat i les viv\xc3\xa8ncies de les llars de la postguerra al llarg de trenta anys._NEWLINE_Eustaquio Morcill\xc3\xb3n (personatge). En molts aspectes, el seu Eustaquio Morcill\xc3\xb3n venia a \xc3\xa9sser una esp\xc3\xa8cie d\'Ulises aventurer traslladat a l\'\xc3\x80frica i en possessi\xc3\xb3 d\'una escala de valors pr\xc3\xb2pia de la burgesia barcelonesa (superficialment culte, paternalista, competitiu, s\xc3\xb3n entre d\'altres les qualitats que els estudiosos del g\xc3\xa8nere varen atribuir al personatge). Eustaquio Morcill\xc3\xb3n, era tamb\xc3\xa9 un personatge intr\xc3\xa8pid, i explorador que anava sempre acompanyat del seu fidel i enginy\xc3\xb3s "negret", Babali._NEWLINE_Melit\xc3\xb3n P\xc3\xa9rez (personatge). Aquest personatge fou creat l\'abril de 1936, a la revista TBO, i desenvolupat despr\xc3\xa9s de la Guerra Civil espanyola, amb tires mudes i d\'una gran comicitat, Melit\xc3\xb3n P\xc3\xa9rez, era un \xc3\xa9sser solitari i sempre sorpr\xc3\xa8s davant els progressos de la vida urbana, incomprensible per a ell.'